**VERKKO-OPETUSMATERIAALIN KÄYTTÖOIKEUSSOPIMUS**

**Tekijät**

**1. Sopijapuolet**

Tämän sopimuksen (jäljempänä *”Sopimus”*) sopijapuolia ovat:

1.1. Valittu yliopisto (valitse yksi (1))

[ ]  Helsingin yliopisto, Y-tunnus: 0313471-7

Lääketieteellinen tiedekunta

PL 63

00014 Helsingin yliopisto

[ ]  Itä-Suomen yliopisto, Y-tunnus: 2285733-9

Terveystieteiden tiedekunta

Lääketieteen laitos

Kuopion kampus

PL 1627

70211 Kuopio

[ ]  Oulun yliopisto, Y-tunnus: 0245895-5

Lääketieteellinen tiedekunta

PL 5000

90014 Oulun yliopisto

[ ]  Tampereen korkeakoulusäätiö, Y-tunnus: 2844561-8

c/o Tampereen Yliopisto

Lääketieteen ja terveysteknologian tiedekunta

33014 Tampereen yliopisto

[ ]  Turun yliopisto, Y-tunnus: 0245896-3

Lääketieteellinen tiedekunta

Yliopistonmäki

20014 Turun yliopisto

jäljempänä tässä Sopimuksessa *”Yliopisto”.*

ja

1.2. Verkko-opetusmateriaalin tekijä

|  |  |
| --- | --- |
| Nimi: | Nimi |
| Katuosoite: | Katuosoite |
| Postinro ja Kaupunki: | Postinumero ja katuosoite |

jäljempänä tässä Sopimuksessa ”Tekijä”. Samalla sopimuspohjalla voidaan sopia materiaalista, jota on ollut laatimassa useampi Tekijä. Tekijät voivat olla yliopistoon työsuhteessa olevia työntekijöitä taikka ulkopuolisia asiantuntijoita.

**2. Määritelmät**

”*Yliopistoilla*” tarkoitetaan Helsingin, Itä-Suomen, Oulun ja Turun yliopistoja sekä Tampereen yliopistona toimivaa Tampereen korkeakoulusäätiötä.

*”Verkko-opetusmateriaalilla*” tarkoitetaan tieto- ja kuva-aineistoja, tenttipankkia ja sähköistä tenttiä, 3D-anatomisia malleja tai kuvastoja, videoluentoja, verkkosairaalaa, videoituja havaintomateriaaleja oppiaineen kannalta keskeisistä asioista, sähköisiä itseopiskelu- ja harjoittelumateriaaleja tai sovelluksia, digitaalisia kirjoja, potilastapauksia, tenttikysymys-vastaussapluuna -luetteloita, syventävää materiaalia tai muuta vastaavaa opetuskäyttöön soveltuvaa materiaalia.

“*Opetuksella*” tarkoitetaan Yliopistojen lääketieteellisten yksikköjen ylläpitämän digitaalisen palvelukokonaisuuden (joka sisältää keskeisimpinä kokonaisuuksina ammattialakohtaisen koulutusportaalin, tietovarannon, sähköiset oppimisympäristöt sekä liittymän opintotietojärjestelmiin) tai muun yliopistojen ylläpitämän verkkopalvelun avulla ja kautta järjestettävää lääketieteen alojen (laajasti ymmärrettynä esimerkiksi lääketieteen, hammaslääketieteen, biolääketieteen tai terveystieteen ja lääketieteen tekniikan) maksutonta suomen- tai ruotsinkielistä yliopisto-opetusta (kattaen perusopetuksen ja jatko- ja täydennyskoulutuksen, kuten valtakunnallisen erikoislääkäri- ja erikoishammaslääkärikoulutuksen). Verkko-opetusmateriaaleja voidaan hyödyntää Suomessa annettavassa lääketieteen ja hammaslääketieteen maksuttomassa yliopisto-opetuksessa riippumatta siitä, missä ympäristössä ja millä tavoin koulutus ja opetus annetaan (esimerkiksi lähiopetuksena, etäopetuksena tai verkko-opetuksena).

”*Käyttöoikeuksilla*” tarkoitetaan tässä yhteydessä oikeutta käyttää Verkko-opetusmateriaalia tavanomaiseen tapaan Yliopistojen Opetuksessa sekä siihen liittyvässä teknisesti välttämättömässä toiminnassa. Ne sisältävät oikeuden hyödyntää Verkko-opetusmateriaalia tallentamalla Verkko-opetusmateriaalin tai sen osan kappaleita digitaalisesti, valmistamalla Verkko-opetusmateriaalista tai sen osasta digitaalisia kappaleita, esittämällä tai näyttämällä Verkko-opetusmateriaalia tai sen osaa tai levittämällä Verkko-opetusmateriaalia tai sen osasta valmistettuja kappaleita millä tahansa tavalla sekä saattamalla Verkko-opetusmateriaali tai sen osa muulla tavoin opiskelijoiden saataviin tämän Sopimuksen mukaisesti ja tässä Sopimuksessa sovitussa laajuudessa. Käyttöoikeuksiin sisältyy myös oikeus kääntää sekä tekstittää ja muuten saattaa lainsäädännön edellyttämien saavutettavuusvaatimusten mukaiseksi sekä, mikäli teknisistä syistä on välttämätöntä, teknisesti muuttaa Verkko-opetusmateriaalia Opetusta varten. Tässä kappaleessa mainittu ole sellaista Sopimuksen kohdassa 5 tarkoitettua päivittämistä tai muuta muuntelua, johon Tekijällä on yksinomainen oikeus ja jonka tekemisestä olisi sovittava Tekijän kanssa kohtuullista korvausta vastaan. Mahdollisesta Verkko-opetusmateriaalin käännöksestä tulee ilmetä, että kyseessä on käännöstyö (ei-itsenäinen teos) ja siitä tulee ilmoittaa Tekijälle mahdollisimman pian.

**3. Sopimuksen kohde ja tarkoitus**

Tämän Sopimuksen taustalla on kansallinen Opetus- ja kulttuuriministeriön määräaikainen kärkihanke Lääketieteellisten alojen opetuksen digitalisoimisesta ja harmonisoimisesta (MEDigi OKM/270/523/2017), jonka määräaika on 1.4.2018 - 30.6.2021. MEDigi-hankkeen määriteltyinä tavoitteina ovat lääkäri- ja hammaslääkärikoulutuksen kehittäminen ja sisällöllinen harmonisointi, digitaalisten ja aktivoivien opetusratkaisujen käyttöönottaminen, opettajien digipedagogisen osaamisen lisääminen sekä laaja-alainen kansallinen verkostoituminen.

Verkko-opetusmateriaalien tekijänoikeudet kuuluvat tekijänoikeuslain mukaan sille, joka verkko-opetusmateriaalit on luonut. Verkko-opetusmateriaalien luovuttaminen Yliopistojen käytettäväksi on Yliopistojen työntekijöille vapaaehtoista ja heidän omassa harkinnassaan.

Sopimuksen tarkoituksena on sopia Tekijän luoman tekijänoikeuden alaisen Verkko-opetusmateriaalin rinnakkaisten Käyttöoikeuksien luovuttamisesta Yliopistolle käytettäväksi Opetuksessa tässä Sopimuksessa sovitussa laajuudessa MEDigi-hankkeen aikana ja sen jälkeen. Lisäksi tarkoituksena on sopia, että Tekijä luovuttaa Yliopistolle oikeuden luovuttaa Sopimuksen nojalla Yliopiston saamat Käyttöoikeudet samassa laajuudessa ja samoin rajoituksin edelleen toisille Yliopistoille. Sikäli että Yliopiston ja Tekijän välillä ei ole toisin sovittu, Verkko-opetusmateriaalin tekijänoikeudet säilyvät Tekijällä.

Yliopiston ja Tekijän välillä sovitaan alla siitä, mitä aineistokohtaisesti yksilöityä materiaalia Sopimus koskee.

|  |  |
| --- | --- |
| Materiaalin nimi | Materiaalin nimi |
| Materiaalin nimi | Materiaalin nimi |
| Materiaalin nimi | Materiaalin nimi |
| (Lisää rivejä tarpeen mukaan) |  |

Sopimuksen tarkoituksena ei ole supistaa tekijänoikeuksien tai Käyttöoikeuksien luovutuksen laajuutta siitä, mitä on ennen tämän Sopimuksen voimaantuloa Yliopiston ja Tekijän välillä mahdollisesti sovittu.

Tämä sopimus korvaa aiemmin Yliopiston ja Tekijän välillä mahdollisesti MEDigi- hanketta varten tehdyn Yliopiston ja Työntekijän välisen verkko-opetusmateriaalin käyttösopimuksen tai Yliopiston ja Ulkopuolisen asiantuntijan välisen verkko-opetusmateriaalin käyttöoikeussopimuksen.

**4. Käyttöoikeuksien luovutuksen laajuus**

Tekijä luovuttaa Yliopistolle rinnakkaiset Käyttöoikeudet Verkko-opetusmateriaalin käyttöön Yliopiston Opetuksessa. Lisäksi Tekijä luovuttaa Yliopistolle oikeuden luovuttaa Verkko-opetusmateriaalin Käyttöoikeudet edelleen toisille Yliopistoille käytettäväksi niiden Opetuksessa. Muu käyttö on kiellettyä ilman Tekijän etukäteen antamaa kirjallista suostumusta.

Materiaali tallennetaan Yliopistojen hallinnoimaan lääketieteen ja hammaslääketieteen kansalliseen tietovarantoon. Materiaalia voidaan käyttää myös muussa Yliopiston tai Yliopistojen hallinnoimassa verkkoympäristössä Opetuksen järjestämiseksi korkeintaan lukuvuoden ajan. Tekijä voi seurata Verkko-opetusmateriaalinsa latauskertoja verkkopalvelussa.Käyttöoikeus luovutetaan lukuvuodeksi kerrallaan. Sopijapuolet voivat sopia, että käyttöoikeuden luovutusta jatketaan, kuitenkin aina lukuvuodeksi kerrallaan.

Mikäli Tekijöitä on useampi, he voivat alla valtuuttaa yhden Tekijöistä sopimaan kaikkien Tekijöiden puolesta käyttöoikeuden luovutuksen jatkamisesta:

|  |  |
| --- | --- |
| Valtuutetun Tekijän nimi: | Valtuutetun Tekijän nim. |

Edellä annettu valtuutus koskee vain käyttöoikeuden luovutuksen jatkamista, ei esimerkiksi aineiston muuta käyttöä tai muuntelua. Valtuutus on mahdollista peruuttaa.

Kun käyttöoikeus päättyy, materiaali jää tietovarantoon, mutta se ei ole muiden kuin Tekijän käytettävissä, ennen kuin käyttöoikeuden jatkamisesta on sovittu. Tekijällä on oikeus vapaasti käyttää tietovarannossa olevaa materiaaliaan.

Yliopiston velvollisuutena on huolehtia, että verkko-opetusmateriaaliin on pääsy vain Yliopistojen Opetusta toteuttavilla (opettajat, tekniset käsittelijät) tai Opetukseen osallistuvilla.

**5. Muuta Käyttöoikeuksien luovutuksesta**

Yliopisto sitoutuu noudattamaan Tekijän oikeutta tulla mainituksi tekijänä hyvän tavan mukaisesti.

Käyttöoikeuksien luovutus ei rajoita Tekijän oikeutta hyödyntää itse luomaansa Verkko-opetusmateriaalia tai oikeutta luovuttaa tekijänoikeutta tai muita rinnakkaisia Käyttöoikeuksia kolmannelle. Tekijänoikeuden luovutus kolmannelle ei vaikuta Yliopiston Käyttöoikeuksiin.

Sopijapuolet ovat tietoisia siitä, että Tekijä ei pysty tämän sopimuksen tekemisen jälkeen enää luovuttamaan *yksinomaisia* oikeuksia materiaalia koskien (esimerkiksi oppikirjakustantajalle).

Kun Verkko-opetusmateriaali on kerran luovutettu Tekijältä Yliopistolle, Yliopistolla ei ole tämän jälkeen oikeutta Tekijän muokkaamaan, kehittämään, päivittämään tai muutoin muuttamaan Verkko-opetusmateriaaliin, ellei toisin sovita. Mikäli Tekijä muokkaa, kehittää, päivittää tai muutoin muuttaa Verkko-opetusmateriaalia hänen täyttäessään Yliopiston ja Tekijän välisestä työsuhteesta johtuvia työtehtäviään, muutetun materiaalin Käyttöoikeuksien luovutuksesta voidaan sopia erikseen.

Tekijällä on yksinomainen oikeus päivittää tai muutoin muunnella luomaansa Verkko-opetusmateriaalin sisältöä. Mikäli materiaalia on tarpeen päivittää tai muutoin muunnella, tulee Yliopiston sopia Tekijän kanssa päivityksen tai muun muuntelun tekemisestä kohtuullista korvausta vastaan. Mikäli osapuolet eivät pääse yhteisymmärrykseen materiaalin muuntelua koskevista seikoista, on Yliopistolla oikeus poistaa materiaali tai sen osa muiden materiaalia käyttävien saatavilta.

Sopimuksella ei rajoiteta Tekijälle kuuluvaa tutkimuksen ja korkeimman opetuksen vapautta.

Tekijä vakuuttaa, ettei hän ole tehnyt muita sitoumuksia, jotka vaikuttaisivat tämän Sopimuksen mukaiseen Käyttöoikeuksien luovutukseen. Tekijä vastaa siitä, että hänellä on oikeus luovuttaa tämän Sopimuksen mukaiset oikeudet Verkko-opetusmateriaaliin Yliopistolle, ja että Verkko-opetusmateriaalin käyttö ei loukkaa kolmansien oikeuksia. Mikäli Tekijä haluaa käyttää kolmansien osapuolien luomia materiaaleja, Tekijän on hankittava tarvittavat luvat osapuolilta tai varmistuttava materiaalia koskevan lisenssin (esimerkiksi Creative Commons -lisenssin) sopivuudesta aiottuun käyttöön.

Osapuolet ovat tietoisia siitä, että Tekijälle ei synny tekijänoikeutta siihen Verkko-opetusmateriaalin osaan, jonka hän on kopiointiluvalla tai muulla luvalla koonnut muiden luomaa aineistoa. Tekijä ei voi antaa edelleenluovutus- tai muunteluoikeutta kyseiseen aineistoon, ellei tästä ole nimenomaisesti sovittu Tekijän ja alkuperäisen tekijän välillä.

Tekijällä ei ole vastuuta Verkko-opetusmateriaalin sisällöstä ja käytöstä Yliopistoille mahdollisesti aiheutuneesta vahingosta, jollei Tekijä ole aiheuttanut vahinkoa tahallisesti tai törkeällä

huolimattomuudella.

**6. Korvausten maksaminen**

Alle kirjataan, mitä on sovittu mahdollisista korvauksista.

Mitä mahdollista korvauksista on sovittu.

Yliopiston henkilöstöllä materiaalin tuotanto sisältyy usein osaksi työtehtäviä.

Yliopiston ulkopuolisten kanssa sovitut kustannukset.

**7. Sopimuksen muuttaminen**

Lisäykset ja muutokset tähän Sopimukseen on tehtävä kirjallisesti ja ne tulevat voimaan, kun Yliopiston edustaja ja Tekijä ovat ne allekirjoituksillaan vahvistaneet. Käyttöoikeuden lukuvuosittaisesta jatkamisesta voidaan sopia myös muulla tavalla kirjallisesti.

**8. Sovellettava laki ja erimielisyyksien ratkaiseminen**

Tähän Sopimukseen sovelletaan Suomen lakia.

Tästä Sopimuksesta aiheutuvat erimielisyydet ratkaistaan ensisijaisesti Yliopiston ja Tekijän välisillä neuvotteluilla. Mikäli Yliopisto ja Tekijä eivät pääse neuvotteluissa sovinnolliseen ratkaisuun, ratkaistaan riidat Tekijän kotipaikan käräjäoikeudessa tai siinä käräjäoikeudessa, jonka tuomiopiirissä olevassa Yliopiston toimipaikassa Tekijä tavanmukaisesti tekee työtä, mikäli tämä työskentelee Yliopiston palveluksessa.

**9. Voimassaolo**

Tämä Sopimus tulee voimaan, kun molemmat sopijapuolet ovat sen allekirjoittaneet. Sopimusvelvoitteiden täyttämisestä tai Sopimuksen päättymisestä huolimatta sopimus jää voimaan kaikkien sellaisten sopimuskohtien osalta, jotka on selvästi tarkoitettu jäämään voimaan.

**10. Allekirjoitukset**

Tämä sopimus on solmittu sähköisin allekirjoituksin. Sopijapuolet saavat oman sopimuskappaleensa tästä sopimuksesta.

Sopijapuolen virallisen nimenkirjoitusoikeuden omaavan henkilön käsin kirjoitetun allekirjoituksen digitoidulla kuvalla (esim. skannaus PDF-muodossa) tai sähköisellä allekirjoituksella (esim. UniOulu Sign) on samat oikeusvaikutukset ja arvo todistusaineistona kuin käsin kirjoitetulla allekirjoituksella.

Sopimuskappaleiden toimittaminen katsotaan pätevästi tehdyksi perinteisten paperikappaleiden postitse toimittamisen lisäksi myös silloin, kun sopimuskappaleet on toimitettu sopijapuolille sähköpostitse tai sähköisen allekirjoitusjärjestelmän välityksellä.

Tekijä

|  |
| --- |
| Tekijän nimi |

**[YLIOPISTO TÄYTTÄÄ. LISTAA TÄHÄN ALLEKIRJOITTAJAT JA POISTA TÄMÄ TEKSTI. SÄHKÖINEN ALLEKIRJOITUSJÄRJESTELMÄ TUOTTAA ERILLISEN, VARSINAISEN, JÄRJESTELMÄLLE TYYPILLISEN ALLEKIRJOITUSSIVUN]**

Yliopiston allekirjoittaja/t

|  |  |  |
| --- | --- | --- |
| Allekirjoittajan nimi | Allekirjoittajan asema | Allekirjoittajan organisaatio |
| (Lisää rivejä tarpeen mukaan) |  |  |